IZVEDBENA UREDBA KOMISIJE (EU) 2021/852

z dne 27. maja 2021

o spremembi Uredbe Sveta (ES) št. 32/2000 in Uredbe Komisije (ES) št. 847/2006 glede izključitve uvoza izdelkov s poreklom iz Združenega kraljestva iz tarifnih kvot

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 32/2000 z dne 17. decembra 1999 o odpiranju in zagotavljanju upravljanja tarifnih kvot Skupnosti, določenih v GATT, in nekaterih drugih tarifnih kvot Skupnosti ter o vzpostavitvi podrobnih pravil za prilagajanje teh kvot in o razveljavitvi Uredbe Sveta (ES) št. 1808/95 (1) ter zlasti prve alinee člena 9(1)(b) Uredbe,

ob upoštevanju Sklepa Sveta 2006/324/ES z dne 27. februarja 2006 o sklenitvi Sporazuma v obliki izmenjave pisem med Evropsko skupnostjo in Kraljevino Tajsko v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 o spremembah ugodnosti na seznamih Češke republike, Republike Estonije, Republike Ciper, Republike Latvije, Republike Litve, Madžarske, Republike Malte, Republike Poljske, Republike Slovenije in Slovaške republike v okviru njihovega pristopa k Evropski uniji (2) ter zlasti člena 2 Sklepa,

ob upoštevanju naslednjega:

(1) Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum) (3) je bil v imenu Unije podpisan 29. decembra 2020. Začasno se uporablja od 1. januarja 2021.

(2) Uredba (ES) št. 32/2000 odpira tarifne kvote Skupnosti, določene v GATT, in nekatere druge tarifne kvote Skupnosti, zagotavlja njihovo upravljanje ter vzpostavlja podrobna pravila za prilagajanje teh kvot, hkrati pa razveljavlja Uredbo Sveta (ES) št. 1808/95 (4).

(3) Uredba Komisije (ES) št. 847/2006 (5) odpira tarifne kvote Skupnosti za določene pripravljene ali konzervirane ribe in zagotavlja upravljanje teh kvot.

(4) V Sporazumu je določeno, da izdelki s poreklom iz Združenega kraljestva niso upravičeni do uvoza v Unijo v okviru obstoječih tarifnih kvot STO, kot so opredeljene v Sporazumu. Nanaša se na tarifne kvote, porazdeljene med pogodbenici v skladu s pogajanji o členu XXVIII GATT, ki sta jih začela Unija v dokumentu STO G/SECRET/42/Add.2 (6) in Združeno kraljestvo v dokumentu STO G/SECRET/44 (7), ter kot so določene v ustrezni notranji zakonodaji vsake pogodbenice. Poleg tega je v Sporazumu določeno, da se status porekla izdelkov določi na podlagi nepreferencialnih pravil o poreklu, ki se uporabljajo v pogodbenici uvoznici.

(5) Obstoječe tarifne kvote STO, kakor so opredeljene v Sporazumu, se nanašajo na koncesije STO Evropske unije, vključene v osnutek seznama koncesij in obveznosti EU28 v okviru GATT 1994, predloženega STO v dokumentu G/MA/TAR/RS/506 (8), kakor je bil spremenjen z dokumentoma G/MA/TAR/RS/506/Add.1 in G/MA/TAR/RS/506/Add.2 (9).

(6) Uredbi (ES) št. 32/2000 in (ES) št. 847/2006 se trenutno uporabljata za tak uvoz s poreklom iz Združenega kraljestva. Za skladnost s Sporazumom bi bilo treba navedeni uredbi spremeniti tako, da se iz obstoječih tarifnih kvot STO izključi uvoz izdelkov s poreklom iz Združenega kraljestva.

(7) Sporazum se začasno uporablja od 1. januarja 2021. Iz uporabe tarifnih kvot, katerih kvotna obdobja so se začela pred 1. januarjem 2021 in so na navedeni datum še vedno potekala, bi bilo zato treba izključiti tudi uvoz izdelkov s poreklom iz Združenega kraljestva, izveden 1. januarja 2021 ali pozneje.

(8) Da se zagotovi skladnost s Sporazumom, bi morala ta uredba nujno začeti veljati na dan objave v Uradnem listu Evropske unije in se uporabljati od 1. januarja 2021, datuma začetka uporabe Sporazuma.

(9) Ukrepi, predvideni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1 V naslovu II Uredbe (ES) št. 32/2000 se doda naslednji oddelek 4: „Oddelek 4 Seznam tarifnih kvot Skupnosti, vezanih na GATT Člen 7a Tarifne kvote Skupnosti, navedene v Prilogi I, se uporabljajo za uvoz s poreklom iz vseh tretjih držav razen Združenega kraljestva.“

Člen 2 Člen 2 Uredbe (ES) št. 847/2006 se spremeni: (1) v odstavku 1 se „vseh držav“ nadomesti z „vseh tretjih držav razen Združenega kraljestva“; (2) v odstavku 2 se „vseh držav“ nadomesti z „vseh tretjih držav razen Združenega kraljestva“.

Člen 3 Začetek veljavnosti in uporaba Ta uredba začne veljati na dan objave v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 27. maja 2021 Za Komisijo predsednica Ursula VON DER LEYEN

(1) UL L 5, 8.1.2000, str. 1.

(2) UL L 120, 5.5.2006, str. 17.

(3) UL L 444, 31.12.2020, str. 14.

(4) UL L 176, 27.7.1995, str. 1.

(5) Uredba Komisije (ES) št. 847/2006 z dne 8. junija 2006 o odprtju in zagotavljanju upravljanja tarifnih kvot Skupnosti za določene pripravljene ali konzervirane ribe (UL L 156, 9.6.2006, str. 8).

(6) https://docs.wto.org

(7) https://docs.wto.org

(8) https://docs.wto.org

(9) https://docs.wto.org